title : De ordine librorum suorum ad Eugenianum

creator : Galen

editor : Karl Gottlob Kühn

publisher : Sorbonne Université

idno : filenametlg0057.tlg105.1st1K-grc1.xml

issued : 2023

# [ΓΑΛΗΝΟΥ ΠΕΡΙ ΤΗΣ ΤΑΞΕΩΣ ΤΩΝ ΙΔΙΩΝ ΒΙΒΛΙΩΝ ΠΡΟΣ ΕΥ]

[p. 49]

## ΓΑΛΗΝΟΥ ΠΕΡΙ ΤΗΣ ΤΑΞΕΩΣ ΤΩΝ ΙΔΙΩΝ ΒΙΒΛΙΩΝ ΠΡΟΣ ΕΥΓΕΝΙΑΝΟΝ.

Καλῶς μοι δοκεῖς, ὦ Εὐγενιανὲ, γενέσθαι τι βιβλίον
  
ἠξιωκέναι τὴν τάξιν τῶν ὑπ᾽ ἐμοῦ γεγραμμένων
  
ἒξηγούμενον · οὔτε γὰρ εἶς αὐτῶν ἀπάντων ὁ σκοπὸς οὔτε
  
δύναμις οὔτ᾽ ἐπαγγελία. τὰ μὲν γὰρ φίλων, ὡς οἶσθα,
  
δεηθέντων ἐγράφη τῆς ἐκείνων μόνον ἕξεως στοχαζόμενα,
  
τινὰ δὲ μειρακίοις εἰσαγομένοις ὑπηγορεύθη σκοπὸν ἐπ᾽ οὐδετέρων
[p. 50]ἔχοντος μου διαδοθῆναι τοῖς ἀνθρώποις αὐτὰ , φυλαχθῆναί
  
τε τῷ μετ ἐμὲ χρόνῳ, διὰ τὸ θεασασθαί με καὶ
  
τῶν ἐν τοῖς ἔμπροσθεν γεγραμμένων βιβλίων ὀλίγους πάνυ
  
τῶν ἀνθρώπων αἰσθανομένους · θαυμάζουσι γοῦν ἄλλος ἅτλον
  
ἰατρῶν τε καὶ φιλοσόφων οὔτε τὰ ἑαυτῶν μεμαθηκότες
  
οὔτε ἐπιστήμην ἀσκήσαντες ἀποδεικτικὴν, ᾗ διακρῖναι δυνήσονται
  
τούς ψευδεῖς λόγους τῶν ἀληθῶν, ἀλλ᾽ ἔνιοι μὲν ὅτι
  
πατέρας ἔσχον ἤτοι γ᾽ ἐμπειρικοὺς ἢ δογματικοὺς ἢ μεθοδικοὺς,
  
ἔνιοι δὲ ὅτι διδασκάλους, ἄλλοι δ᾽ ὅτι φίλους, ἢ
  
διότι κατὰ τὴν πόλιν αὐτῶν ἐθαυμάσθη τις ἀπὸ τῆσδε τῆς
  
αἱρέσεως · οὕτω δὲ καὶ τῶν κατὰ τὴν φιλοσοφίαν αἱρέσεων
  
ἄλλος κατ᾽ ἄλλην αἰτίαν ἤτοι Πλατωνικὸς ἢ Περιπατητικὸς
  
ἢ Στωικὸς ἢ Ἐπικούρειος ἐγένετο. νυνὶ δὲ ὰφ᾽ οὖ καὶ
  
διαδοχαὶ αἱρέσεών. εἰσιν, οὐκ ὀλίγοι κατὰ τήνδε τὴν πρόφασιν
  
ἀναγορεύουσιν ἑαυτοὺς ἀπὸ τῆς αἱρέσεως, ὅθεν ἀνατρέφονται
  
· μάλισθ᾽ ὅῖαν ἀπορῶσιν ἀφσρμῆς ἑτέρας βίου · ἐγὼ
  
μὲν δή μοι πεπεικὼς ἐμαυτὸν, ὡς οὐδ᾽ ἂν ὑπὸ τῶν Μουσῶν
  
αὐτῶν γραφῇ τι βιβλίον, ἐντιμότερον ἔσται τοῦτο τῶν
[p. 51]τοῖς ἀμαθεστάτοις γεγραμμένων, οὐκ ὠρέχθην οὐδεπώποτε
  
τῶν ἐμῶν ὑπομνηματων οὐδὲν ἐν ἀνθρωποις εἶναι · διαδοθέντων
  
δ᾽ εἰς πολλούς αὐτῶν ἄκοντος ἐμοῦ, καθάπερ οἶσθα,
  
πρὸς τὸ διδόναι τι τοῦ λοιποῦ τοῖς φίλοις ὑπόμνημα,
  
λίαν ὀκνηρῶς ἔσχον. ἠναγκάσθην δὲ διὰ τοῦτο καὶ βιβλίον
  
τι γράψαι περὶ τῆς ἀρίστης αἱρέσεως , οὐ τοιοῦτον οἶον
  
πολλοὶ τῶν ἔμπροσθεν ἔγραψαν ἰατρῶν τε καὶ φιλοσόφων,
  
ὀνομαστὶ τὴν ἑαυτῶν αἵρεσιν ἐπαινοῦντες, ἀλλὰ τὴν ὀδὸν
  
αὐτὴν μόνην ἐνδεικνύμενος , ᾗ τις ἀν χρώμενος ἀρίστην αἵρεσιν
  
συστήσαιτο ἢ κατ ᾽ ἰατρικὴν ἢ φιλοσοφίαν ἤ τινα ἄλλην
  
τέχνην. εἴρηται δ᾽ ἐν αὐτῷ καὶ δέδεικται τὸ λεγόμενον
  
ὀλίγον ἔμπροσθεν, ὡς ἀποδείξεως ἐπιστήμονα χρὴ γε-
  
γονέναι πρότερον ὅστις ἀν μέλλῃ κριτής ὀρθὸς ἔσεσθαι τῶν
  
αἱρέσεων. οὐκ ἀρκεῖ δ᾽ οὐδὲ τοῦτο μόνον, ἀλλὰ καὶ πάθους
  
ἀπηλλάχθαι, καθὸ φιλοῦντες ἢ μισοῦντες τὰς αἱρέσεις · οὐχ
  
ὡς οἱ πολλοὶ τυφλώττουσιν ἀμφ᾽ αὐτας. εἰ γὰρ μὴ τοῦτ᾽
  
ἔχων ἐθελήσειεν ἤτοι κατὰ μέθοδον ἐπιστημονικὴν αὐτὸ
  
ζητῆσαι τὸ ἀληθὲς ἢ τὰ τοῖς ἄλλοις εἰρημένα κρῖναι, μόνος
[p. 52]ἂν οὗτος ἐξεύροι τὴν ἀρίστην αἵρεσιν · ἐπίστασαι δὲ καὶ σύ
  
τοὺς πολλούς τῶν ἰατρῶν τε καὶ φιλοσόφων, ὅταν ἐξελέγχωνται,
  
ὡς μηδέν ἀποδεικτικὴν μέθοδον ἠσκηκότας ἐπ·
  
ἐναντίας ὁδοὺς ἐκτρεπομένους · καὶ τοὺς μὲν αὐτῶν μηδ᾽
  
εἶναι φάσκοντας ἀπόδειξιν, ἐνίους δ᾽ οὐ μόνον ὑπάρχειν
  
ἀπόδειξιν, ἀλλὰ καὶ γινώσκεσθαι φύσει πᾶσιν, ὡς μηδὲν εἰς
  
τοῦτο μήτε μαθήσεως δεῖσθαί τινα μητ᾽ ἀσκήσεως · οἶς πῶς
  
ἂν ἔτι διαλέγοιτό τις, εἰς τοσοῦτον ἐμπληξίας ἥκουσιν ,· ἀλλά
  
τις ἴσως αὐτῶν ἐρεῖ, καὶ γὰρ τολμηρότατοί πώς εἰσι περὶ
  
ὧν οὐκ ἴσασιν ἀποφαίνεσθαι, τὴν τολμαν ἐν ἐμοὶ μᾶλλον
  
εἶναι. ἴνα οὖν μήτ᾽ αὐτὸς ἀκούω ταῦτα μήτε πρός ἑτέρους
  
ἀναγκάζωμεν λέγειν, ἐγνώκειν μηδὲν ἐκδιδόναι βιβλίον. ἀλλὰ
  
τῶν γε τοῖς φίλοις δοθέντων ἐκπεσόντων εἰς πολλοὺς ἐγράφη
  
μὲν ἐξ ἀνάγκης δι᾽ ἐκεῖνα καὶ τὸ περὶ τῆς ἀρίστης αἱρέσεως·
  
εἴρηται δ᾽ ἐν αὐτῷ καὶ ἡ τῆς γραφῆς αἰτία. ταῦτά
  
τε οὖν εἴ τις ἀναγινώσκειν ἐθέλοι πρῶτα πάντων, ὀρθῶς
  
ποιήσει, καὶ εἰ πεισθεὶς αὐτοῖς ἀποδεικτικὸς γενὲσθαι βουληθείη
[p. 53]πρὶν ἐπὶ τὴν μάθησίν τε καὶ κρίσιν ἥκειν ἀπάντων
  
τῶν αἱρέσεων, ἔχει πραγματείαν τὴν ὑφ᾽ ἡμῶν γεγραμμένην,
  
τὴν περὶ ἀποδείξεως · ἦς ἐὰν μὴ μόνας μάθῃ τἀς μεθόδους,
  
ἀλλὰ κἂν γυμνάσηται κατ᾽ αὑτὰς, ἐπὶ πάσης ὕλης πραγμάτων
  
ἐξευρήσει τὴν ἀλήθειαν, ἐάν γ᾽ ἐραστὴς ὑπάρχῃ καὶ
  
μὴ κατὰ πάθος ἄλογον αἱρήσηταί τι, καθάπερ οἱ περὶ τὰς
  
διαφοράς τῶν χρωμάτων ἐν ταῖς ἱπποδρομίαις ἐσπουδακοτες·
  
ὁ δ᾽ αὐτὸς οὗτος ἐπὶ τοῖς ἔμπροσθεν εἰρημένοις παραγενόμενος,
  
ἐξευρήσει τ᾽ ἀληθῶς αὐτοῖς ἐγνωσμένα καὶ
  
ψευδῶς ὑπειλημμένα. μία μὲν οὖν ἥδε τῶν ἡμετέρων ὑπομνημάτων
  
ἐστὶν ἀρχὴ τῆς ἀναγνώσεως ἐκείνοις τῶν ἀνδρῶν,
  
ὅσοι καὶ φύσει συνετοὶ καὶ ἀληθείας ἑταῖροι. χωρὶς
  
δὲ ταύτης ἐάν τις ἡμῶν αὑτῶν ᾖ πεπειραμένος ἐπί τε τοῦ
  
βίου παντὸς καὶ κατὰ τῆς τέχνης ἔργα, τάχα ἐπ᾽ αὐτῶν
  
τῶν νοσούντων, ὥστε πεπεῖσθαι περὶ μὲν τοῦ τρόπου τῆς
  
ψυχῆς, ὅτι χωρὶς ἔχθρας ἢ φιλονεικίας ἢ φιλίας ἀλόγου
  
πρὸς αἵρεσίν τινα πάντα πραττόμεθα · ἢ περὶ τῶν ἔργων
  
τῶν κατὰ τὴν τέχνην, ὅπως μαρτυρῇ τῇ τῶν δογμάτων
[p. 54]ἀληθεία καὶ χωρὶς τῆς ἀποδεικτικῆς θεωρίας , οὕτος ὠφελεισθαι
  
δυνήσεται πρὸς τῶν ἡμετέρων ὑπομνημάτων, οὐ
  
κατ᾽ ἐπιστήμην ἀκριβῆ τῶν πραγμάτων, τοῦτο γάρ ὑπάρχει
  
μόνοις τοῖς ἀποδεικτικοῖς, ἀλλὰ κατὰ δόξαν ὀρθὴν ὑπὲρ ἦς
  
εἰκότως εἴρηται τοῖς παλαιοῖς · ὧν εἰς μὲν τὰς πράξεις
  
οὐδὲν ἐπιστήμης ἀπολείπεται, τὸ νόμιμον δ᾽ αὐτῇ καὶ βέβαιον
  
οὐ πρόσεστιν. ἀναγνώσεται τοιγαροῦν οὗτος ἀπάντων
  
πρῶτα τὰ τοῖς εἰσαγομένοις γεγραμμένα, τό τε περὶ
  
τῶν αἱρέσεων; ὅ δὴ καὶ κατὰ τήνδε τὴν λέξιν ἐπιγέγραπται
  
περὶ αἱρέσεως τοῖς εἰσαγομένοις, καὶ τῆ περὶ σφυγμῶν, ὅ δὴ
  
καὶ αὐτὸ παραπλησίαις ἐπιγέγραπται, περὶ σφυγμῶν τοῖς
  
εἰσαγομένοις · καὶ τρίτον ὅ περὶ τῶν ὀστῶν τοῖς εἰσαγομένοις
  
ἐπιγέγραπται, τῆς ἀνατομικῆς πραγματείας ὑπάρχον
  
πρῶτον · ἣν δὴ καὶ πᾶσαν εἴ τις βούλοιτο διελθεῖν ἐπὶ τὴν
  
τῶν ἀνατομικῶν ἐγχείρησιν ἡκέτω πρὸ τῶν ἄλλων, αὕτη γὰρ
  
διδάσκει τὰ φαινόμενα μόρια κατὰ τἀς ἀνατομάς ὡς ἔχει
  
μεγέθους τε καὶ θέσεως καὶ διαπλάσεως καὶ πλοκῆς καὶ
  
χροιᾶς καὶ τῆς πρὸς ἄλληλα κοινωνίας. ὁ δ᾽ ἐν τῇ τούτων
[p. 55]θέφ κατὰ τὰς ἀνατομὰς γυμνασάμενος ἑξῆς αὐτῶν τὰς
  
ἐνεργείας μαθήσεται, τὰς μὲν φυσικὰς ἐν τρισὶν ὑπομνήμασι
  
γεγραμμένας , ἅ περὶ φυσικῶν δυνάμεων ἐπιγέγραπται,
  
τάς ψυχικὰς δ᾽ ὀνομαζομένας ἐν ἄλλοις πλείοσιν, ὧν προηχεῖται
  
τό τε .περὶ τῆς ἐπὶ τῶν τεθνεώτων ἀνατομῆς
  
καὶ δύο ἐφεξῆς τῇδε, τὰ τῆς ἐπὶ τῶν ζώντων καὶ δύο ἐπ
  
αὐτοῖς ἄλλα τὰ περὶ τῆς ἀνατομικῆς διαφωνίας. ἐφεξῆς
  
δὲ τούτοις ἐστὶ τρία μὲν περὶ θώρακος καὶ πνεύμονος, δύο
  
δὲ περὶ τῶν τῆς ἀναπνοῆς αἰτίων καὶ τούτων ἐφεξῆς περὶ
  
φωνῆς. ἐκ ταὐτοῦ δὲ γένους ἐστὶ καὶ τὰ περὶ μυῶν κινήσεως
  
καὶ ἅ περὶ τῶν ὀνομάτων ἐπιδέδεικται. καὶ αὐτὰ δὲ
  
τὰ περὶ τῆς ἀποδείξεως τῶν στοιχείων οὐ πάντα εἴρηται
  
κατὰ τὸ βιβλίον, ἀλλ᾽ ὅσοις αὐτὸς Ἱπποκράτης ἐχρήσατο.
  
πρὸς δὲ τὸ τελεώτατον τῆς ἐπιστήμης τῶν τοῦ σώματος
  
στοιχείων ἀναλέξαι προσήκει τὰ ἐν τῷ τρισκαιδεκάτῳ περὶ
  
ἀποδείξεως εἰρημένα καὶ τὰ κατὰ τὸ πέμπτον καὶ ἕκτον περὶ
  
τῶν Ἀσκληπιάδου δογμάτων. ἀλλὰ καὶ τὰ περὶ τῆς τῶν
  
καθαιρόντων φαρμάκων δυνάμεως · εἴρηται μέν τινα κἀν
[p. 56]τῷ περὶ τῶν καθ᾽ Ἱπποκράτην στοιχείων, γέγραπται δὲ καὶ
  
κατὰ μόνας ἐν ἑτέρῳ βιβλίῳ. τῷ δὲ περὶ τῶν καθ΄ Ἱπποκράτην
  
στοιχείων ἕπεται τὰ περὶ κράσεων ὑπομνήματα γ᾽,
  
καὶ τούτοις ἠ περὶ τῆς τῶν ἀπλῶν φαρμάκων δυνάμεως
  
πραγματεία, κἀκείνῃ πάλιν ἠ περὶ συνθέσεως φαρμάκων.
  
ἐν μὲν οὖν τοῖς πρώτοις ζῶσις λέγονται μετὰ τῶν ἰδίων
  
ἐκάστης γνωρισματων· ἐν δὲ τῷ δ᾽ περὶ τῆς τῶν φαρμάκων
  
κράσεως ὁ λόγος ἐστίν. ἐάν τε οὖν μετὰ δύο βουληθείη
  
τις ἐάν τε μετὰ τρία, τό τε περὶ τῆς ἀρίστης κατασκευῆς
  
τοῦ σώματος ἀναγνῶναι καὶ τὸ περὶ τῆς εὐεξίας καὶ
  
τὸ περὶ τῆς ἀνωμάλου δυσκρασίας ἐν τῇ προσηκούσῃ τάξει
  
πράξει τοῦτο. μικρὰ δέ ἐστι πάνυ τὰ τρία ταῦτα βιβλία,
  
φίλοις ὰξιώσασιν ὑπαγορευθέντα κἄπειτ᾽ ἐκδοθέντα
  
ἐκείνων. ἐπεί τοι καὶ τούτων ἡ δύναμις ἐν τῇ τῶν ὑγιεινῶν
  
πραγματεία περιέχεται, καθ΄ ἢν αἱ διαφοραὶ τῆς τοῦ
  
σώματος ἡμῶν κατασκευῆς \* \* \* ( 370 ) τῶν ἐξηγήσεων,
  
ὅσαι τ᾽ ὀρθῶς λέγονται καὶ ὅσαι μὴ προγεγυμνασμὲνῳ
  
κατὰ τὰς ἡμετὲρας πραγματείας. ἕξεις δ᾽ εἰς ἔνια
[p. 57]τῶν Ἱπποκράτους καὶ τὰ ἡμετέρα. καὶ ἐπειδὴ ταῦτ᾽ εἴδη
  
γέγραπται, προσθεῖναι πειράσομαι τὰ λοιπά. τοῦτο μὲν
  
ἐὰν ζήσωμεν ἔσται, φθάσαντος δ᾽ ἀποθανεῖν ἐμοῦ πρὶν
  
ἐξηγήσασθαι τὰ καιριώτατα τῶν Ἱπποκράτους συγγραμμάτων,
  
ἕξουσιν οἱ βουλόμενοι τὴν γνώμην αὐτοῦ καὶ τὰς ἡμετέρας
  
μὲν, ὡς εἴρηται, πραγματείας, ἅμα τοῖς ἤδη γεγονόσιν
  
ὑπομνήμασι. καὶ τῶν ἐξηγησαμένων γε τὸν ἄνδρα τοῦ
  
γε διδασκάλου Πέλοπος εἴ πού τι καὶ τῶν Νουμισιανοῦ
  
ἔχοιεν, ἔστι δ᾽ ὀλίγα τὰ διασωζόμενα · καὶ πρὸς τούτοις τά
  
τε Σαβίνου καὶ Ῥούφου τοῦ Ἐφεσίου · Κόϊντος δἐ καὶ οἱ
  
Κοίντου μαθηταὶ τὴν Ἱπποκράτους γνώμην οὐκ ἀκριβῶς
  
ἐγνώκασι · διὸ καὶ πολλαχόθι τὰς ἐξηγήσεις οὐκ ὀρθῶς
  
ποιοῦνται. Λύκος δὲ ἐνίοτε καὶ προσεγκαλεῖ τῷ Ἱπποκράτει,
  
καί φησι ψεύδεσθαι τὸν ἄνδρα, μὴ γινώσκων αὐτοῦ τὰ
  
δόγματα, καίτοι τά γε τοῦ Λύκου βιβλία φανερῶς πάντα
  
γέγονεν. ὁ δ᾽ ἡμέτερος διδάσκαλος Σάτυρος, τούτῳ γὰρ
  
πρώτῳ συγγενόμενοι μετὰ ταῦτ᾽ ἠκούσαμεν Πέλοπος, οὐ
  
τὰς αὐτὰς ἐξηγήσεις ἐποιεῖτο τῷ Λύκῳ τῶν Ἱπποκρατείων
[p. 58]βιβλίων. ὁμολογεῖται δὲ Σάτυρος ἀκριβέστατα διασώζειν τὰ
  
Κοίντου δόγματα μήτε προσθεὶς αὐτοῖς τι μητ᾽ ἀφελών.
  
Ἐφικιανὸς μὲν γάρ τι καὶ μετεῤῥύθμησεν ἐπὶ τὸ Στωϊκώτερον.
  
ἡμεῖς οὑν ἑτέρως μὲν ἔμπροσθεν ἠκηκοότες Σατύρου
  
τὰς ἐξηγήσεις Κοίντου, μετὰ χρόνον δ᾽ ὕστερον ἀναγνόντες
  
τινὰ τῶν τοῦ Λύκου κατέγνωμεν ἀμφοτέρων, ὡς οὐκ ἀκριβῶς
  
ἐγνωκότων τὴν Ἱπποκράτους γνώμην, ἄμεινον γὰρ ἔγνωσαν
  
οἱ περὶ Σαβῖνόν τε καὶ Ῥοῦφον. ὁ δὲ ἐν ταῖς ἡμετέ-,
  
ραις πραγματείαις προγεγυμνασμένος ἱκανὸς καὶ τὰ τούτων
  
κρίνειν καὶ φωράσαι τά τε καλῶς ὑπ αὐτῶν εἰρημένα καὶ
  
εἴ που τύχοιεν ἐσφαλμένοι. ἀλλ᾽ ἐπεὶ καὶ περὶ τῶν Ἱπποκράτους
  
ἐξηγήσεων αὐτάρκως εἴρηται, μεταβῶμεν ἐπὶ τὰ
  
λοιπὰ τῶν ἡμετέρων ὑπομνήματα ὅσα τῆς λογικῆς ἐστι.
  
πραγματείας. ἔστι δ᾽ ἐξ αὐτῶν σοὶ μὲν, ὦ Εὐγενιανὲ,
  
καὶ ὅσοι τὴν ἰατρικὴν μόνην ἐσπουδάκατε περὶ τῆς ἀποδείξεως
  
αὐτάρκη, τοῖς δ᾽ ἄλλοις ὅσοι φιλοσοφία σχολάζουσι
  
καὶ τἄλλα · πλὴν εἴ τις ἀμφοτέρας δύναιτο καλῶς μετέρχεσδαι
[p. 59]τάς θεωρίας ἰατρικῆς τε καὶ φιλοσοφίας. εἶναι δὲ
  
χρή τοῦτον ἀγχίνουν τε ἅμα καὶ μνήμονα καὶ φιλόπονον,
  
ἔτι δὲ πρὸς τούτοις εὐτυχηκότα τοιαύτην εὐτυχίαν οἵαν
  
ἡμεῖς εὐτυχήσαμεν, ὑπὸ πατρὶ παιδευθέντες, ὅς ἀριθμητικῆς
  
τε καὶ λογιστικῆς καὶ γραμματικῆς θεωρίας ἐπιστήμων
  
ὑμᾶς ἐν τούτοις τε καὶ ἐν τοῖς ἄλλοις ὅσα παιδείας μαθήματα
  
θρέψας, ἡνίκα πεντεκαιδέκατον ἔτος ἤγομεν, ἐπὶ τὴν
  
διαλεκτικὴν θεωρίαν ἦγεν, ὡς μόνῃ φιλοσοφία προσέξοντας
  
τόν νοῦν. εἶτ᾽ ἒξ ὀνειράτων ἐναργῶν προτραπεὶς ἐντακαιδέκατον
  
ἔτος ἄγοντα καὶ τὴν ἰατρικὴν ἐποίησιν ἐμὲ ἀσκεῖν
  
ὅρα τῇ φιλοσοφία. ἀλλὰ καὶ τοιαύτην ἐγὼ τὴν εὐτυχίαν
  
εὐτυχήσας ἐκμανθάνων τε καὶ θᾶττον ἀπάντων τῶν ἄλλων,
  
ὅ τι περ ἀν ἐδιδασκόμην, εἰ μὴ τὸν ὅλον μου βίον εἰς τὴν
  
τῶν ἐν ἰατρικῇ τε καὶ φιλοσοφία θεωρημά- των
  
ἄσκησιν καθεστήκειν, οὐδὲν ἀν ἔγνων μέγα. μηδὲν τοίνυν
  
μηδὲ τοῦτο θαῦμα , διότι πολὺ πλῆθος ἀνθρώπων ἀσκούντων
  
ἰατρικήν τε καὶ φιλοσοφίαν ἐν οὐδετέρα κατορθοῦσιν ·
  
ἢ γὰρ οὐκ ἔφυσαν καλῶς ἢ οὐκ ἐπαιδεύθησαν, ὡς προσῆκεν,
[p. 60]ἢ οὐ κατέμειναν ἐν ταῖς ἀσκήσεσιν, ἀλλ᾽ ἐπὶ τὰς πολιτικὰς
  
πράξεις ἀπετράποντο. ταῦτα μὲν οὖν μοι κατὰ τὸ πάρεργον
  
εἰρήσθω, καίτοι οὐκ ὄντα πάρεργα. τὰ γοῦν τῆς φιλοσόφου
  
θεωρίας ἡμέτερα βιβλία μετὰ τὴν περὶ τῆς ἀποδείξεως
  
πραγματείαν ἀναγινώσκειν χρή. τίνες δ᾽ αὐτῶν εἰσιν
  
αἱ ὑποθέσεις καὶ πόσαι καθ᾽ ἑκάστην μὲν αὐτῶν γέγραπται,
  
δι᾽ ἐκείνου δὲ δειχθήσεται τοῦ γράμματος, ἐν ᾧ τὴν
  
γραφὴν ποιήσομαι ἁπάντων τῶν ἐμῶν βιβλίων. ἐπεὶ δ᾽
  
ἐπύθου μου καὶ περὶ τῆς πραγματείας ἐν ῇ τὰ παρὰ τοῖς
  
Ἀττικοῖς γραφεῦσιν ὀνόματα κατὰ τὴν τῶν πρώτων ἐν
  
αὐτοῖς γραμμάτων ἤθροισται τάξιν, ἅπερ ἀπεκρινάμην σοι,
  
βέλτιον ἡγοῦμαι κἀνταῦθα γράψαι σοι · πρόδηλον γὰρ ὅτι
  
καὶ ἄλλοι πολλοὶ ζητοῦσιν ἥτις ποτ᾽ ἐστὶν αὐτῶν ἡ ὑπόθεσις.
  
οὐ γὰρ δὴ τοῦτο ἀξιοῦμεν ἡμεῖς ὅπερ ἔνιοι τῶν νῦν
  
κελεύουσιν, ἅπαντας ἀττικίζειν τῇ φωνῇ, κἂν ἰατροὶ τυγχάνωσιν
  
ὄντες ἢ φιλόσοφοι καὶ γεωμετρικοὶ καὶ μουσικοὶ
  
καὶ νομικοὶ κἂν μηδέν τούτων, ἀλλ᾽ ἀπλῶς ἤτοι πλουτοῦσί
  
τινες ἢ μόνον εὔποροι · τοὐναντίον γὰρ ἀπαξιῶ μηδενὶ μέμφεσθαι
[p. 61]τῶν σολοικιζόντων τῇ φωνῇ μηδ᾽ ἐπιτιμᾶν · ἄμεινον
  
γάρ ἐστι τῇ φωνῇ μᾶλλον ἢ τῷ βίῳ σολοικίζειν τε καὶ βαρβαρίζειν.
  
ἐγράφη δέ μοί ποτε καὶ πραγματεία πρὸς τοὺς
  
ἐπιτιμῶντας τοῖς σολοικίζουσι τῇ φωνῇ , τοσούτου δέω παιδείὰς
  
τι μόριον ὑπολαμβάνειν τὸ ἀττικίζειν. ἀλλὰ διὰ τὸ
  
πολλούς ἰατροὺς καὶ φιλοσόφους, ἐν οἶς αὐτοὶ νομοθετοῦσι
  
καινὰ σημαινόμενα τῶν Ἑλληνικῶν, ἐν τούτοις ἑτέροις χρῶνται,
  
διὰ τοῦτο καὶ τῶν στομάτων τὴν ἐξήγησιν ἐποιησάμην
  
ἐν ὀκτὼ καὶ τεσσαράκοντα βιβλίοις ἀθροισάμενος ἐξ Ἀττικῶν
  
συγγραφέων αὐτὰ, καθάπερ ἐκ τῶν κωμικῶν ἄλλα. γέγραπται
  
μὲν οὖν, ὡς ἔφην, ἠ πραγματεία διὰ τὰ σημαινόμενα·
  
σὺν τούτῳ δ᾽ εὐθέως ὑπάρχει τοῖς ἀναγνωσομένοις
  
αὐτὰ καὶ ἡ τῶν Ἀττικῶν ὀνομάτων γνῶσις, οὐδὲν αὐτὴ
  
καθ΄ ἑαυτὴν ἄξιον ἔχουσα μεγάλης σπουδῆς. ἀλλά γε διὰ
  
τοὺς κακῶς χρωμένους τοῖς ὀνόμασιν, ἄλλη μοι γέγραπται
  
πραγματεία περὶ τῆς ὀρθότητος αὐτῶν, ἢν δὴ καὶ πρώτην
  
ἁπασῶν ἄμεινον ἀναγινώσκειν.